1.Euroopan uusi teollinen toimintatapa

Euroopassa on aina ollut teollisuutta. Eurooppa on vuosisatojen ajan ollut edelläkävijä teollisessa innovoinnissa ja osaltaan tehostanut ihmisten tapoja tuottaa ja kuluttaa sekä harjoittaa liiketoimintaa eri puolilla maailmaa. Vahvojen sisämarkkinoiden ansiosta Euroopan teollisuus on jo pitkään vauhdittanut talouttamme, tarjonnut miljoonille vakaat elinolot ja luonut yhteisökeskuksia, joiden ympärille yhteisömme on rakennettu.

Koko pitkän historiansa ajan teollisuus osoittanut pystyvänsä johtamaan muutosta. Sen on toimittava samalla tavoin nyt, kun Eurooppa siirtyy kohti ilmastoneutraaliutta ja digitaalista johtajuutta koko ajan muuttuvassa ja yhä ennakoimattomammassa maailmassa.

Sekä ekologinen että digitaalinen siirtymä vaikuttavat kaikkiin taloutemme, yhteiskuntamme ja teollisuutemme osiin. Ne edellyttävät uutta teknologiaa sekä sitä vastaavia investointeja ja innovaatioita. Ne luovat uusia tuotteita, palveluja, markkinoita ja liiketoimintamalleja. Ne synnyttävät uudentyyppisiä työpaikkoja, joita ei vielä ole olemassa ja jotka edellyttävät taitoja, joita meillä ei vielä ole. Ne merkitsevät myös siirtymistä lineaarisesta tuotannosta kiertotalouteen.

Nämä siirtymät tapahtuvat aikana, jolloin geopoliittiset laatat liikkuvat ja vaikuttavat kilpailun luonteeseen. Nyt on tärkeämpää kuin koskaan, että Eurooppa voimistaa ääntään, ylläpitää arvojaan ja taistelee tasapuolisten toimintaedellytysten varmistamiseksi. Kyse on Euroopan suvereniteetista.

Kummankin siirtymän laajuus, syvyys, nopeus, luonne ja välttämättömyys ovat ennennäkemättömiä. Tämä näkyy puheenjohtaja von der Leyenin poliittisissa suuntaviivoissa eli painopisteissä, jotka esitettiin Euroopan parlamentin ja Eurooppaa-neuvoston strategisessa ohjelmassa vuosiksi 2019–2024. Euroopan vihreän kehityksen ohjelmassa ja komission äskettäisessä Euroopan digitaalisen tulevaisuuden rakentamista koskevassa strategiassa asetetaan tavoitteet, nopeus ja suunta tuleville vuosille.

Tarvitsemme Euroopalle uuden teollisen toimintatavan, joka sopii tämän päivän tavoitteisiin ja tulevaisuuden realiteetteihin. Keskiössä on Euroopan teollisuuden kyky johtaa kumpaakin siirtymää ja edistää kilpailukykyämme. Ei riitä, että teollisuus pelkästään mukautuu tilanteeseen. Siitä on nyt tultava muutoksen ja innovoinnin moottori ja mahdollistaja. Teollisuuspolitiikassamme on edistettävä tämän kunnianhimoisen tavoitteen toteutumista.

Euroopan teollisuusstrategian on heijastettava arvojamme ja markkinoilla vallitsevia sosiaalisia perinteitä. Me luotamme vahvuuksiimme: monimuotoisuuteen ja kykyihin, arvoihin ja elämäntapaamme, innovoijiin ja luovan työn tekijöihin. Me tarvitsemme eurooppalaisen teollisuuspolitiikan, joka perustuu kilpailuun, avoimiin markkinoihin, maailman kärkitason tutkimukseen ja teknologiaan ja vahvoihin sisämarkkinoihin, jotka poistavat esteitä ja vähentävät byrokratiaa. Emme saa langeta yksinkertaisiin ratkaisuihin, joihin liittyy protektionismia tai markkinavääristymiä, emmekä saa jäädä sinisilmäisiksi epäterveen kilpailun tilanteessa.

Tässä strategiassa tunnustetaan Euroopan unionin vahvuus ja rooli ennen kaikkea mahdollistajana ja sääntelijänä. Kehyksen laatiminen ja poliittisten linjojen ja politiikan suunnan tarjoaminen on olennaisen tärkeää, jotta investoijille, innovoijille ja teollisuudelle voidaan tarjota tarvittava varmuus.

Uusi teollisuusstrategiamme on sekä hengeltään että toiminnaltaan yrittäjiä tukeva. Komissio on valmis suunnittelemaan ja luomaan ratkaisuja yhdessä teollisuuden sekä työmarkkinaosapuolten ja kaikkien muiden sidosryhmien kanssa. Tämän lisäksi keskitytään uudelleen teollisuuden ekosysteemeihin ja otetaan huomioon kaikki arvoketjun toimijat. Tämä on uusi lähestymistapamme, ja se heijastaa tarvetta kehittää uusia ajattelu- ja työskentelytapoja kummankin siirtymän johtamiseksi.

Strategia osoittaa matkan suunnan ja reitin. Siinä esitetään visio siitä, mitä haluamme saavuttaa vuoteen 2030 mennessä ja myöhemmin, sekä tavoitteen saavuttamiseen liittyvät perusasiat. Unioni on siirtymien ja suurten muutosten edessä, mutta yksi yksinkertainen tosiasia pysyy samana: Euroopassa tulee aina olemaan teollisuutta. Tämän strategian avulla Euroopan komissio tekee kaikkensa sen varmistamiseksi, että näin tulee aina olemaan.

2.Euroopan teollisuus: tänään ja huomenna

Teollisuus on keskeisessä asemassa Euroopan tulevan kehityksen ja vaurauden kannalta. Sen osuus EU:n taloudesta on yli 20 prosenttia, ja se työllistää noin 35 miljoonaa ihmistä. Myös monet miljoonat työpaikat sekä kotimaassa että ulkomailla ovat epäsuoraan teollisuudesta riippuvaisia. Teollisuuden osuus tavaraviennistä on 80 prosenttia, ja teollisuus on pääsyy sille, että EU on ulkomaisten suorien sijoitusten päätarjoaja ja -kohde. Pienten ja keskisuurten yritysten (pk-yritysten) osuus on yli 99 prosenttia kaikista eurooppalaisista yrityksistä, joista suurin osa on perheyrityksiä. Ne ovat taloutemme ja yhteiskunnallisen järjestelmämme selkäranka.

Euroopan teollisuudella on maailmanlaajuinen kilpailuetu korkean lisäarvon tuotteiden ja palvelujen suhteen. Se näyttää esimerkkiä noudattamalla korkeimpia sosiaalisia ja työelämään ja ympäristöön liittyviä normeja, mikä antaa Euroopalle mahdollisuuden esitellä arvojaan. Vahvan innovointikapasiteetin ansiosta se on myös maailman johtava toimija vihreän teknologian patenttien ja muiden huipputeknologian alojen osalta. Sisämarkkinat antavat kaikenkokoisille eurooppalaisille yrityksille mahdollisuuden innovoida, kasvaa ja työllistää enemmän ihmisiä. Näitä vahvuuksia on kanavoitava siten, että voidaan saavuttaa johtoasema aloilla, joilla EU on vielä jäljessä kuten pilvipalveluissa ja datasovelluksissa.

Euroopan teollisuudessa on jo käynnissä merkittävä muutos. Meneillään on selvä siirtymä tuotteista palveluihin ja tuotteiden ja palvelujen yksinomistuksesta jaettuun omistukseen. Luonnonvaroihin kohdistuva paine johtaa jo nyt enemmän kiertotalouteen perustuvaan lähestymistapaan valmistusteollisuudessa. 3D-tulostuksen kaltaisten murroksellisten teknologioiden vuoksi Euroopan on myös hyödynnettävä lokalisointia mahdollisuutena tuoda lisää valmistusteollisuutta takaisin EU:hun joillakin aloilla.

Tavoitteidemme saavuttamiseksi Eurooppa tarvitsee teollisuutta, joka muuttuu vihreämmäksi ja digitaalisemmaksi säilyttäen samalla kilpailukykynsä maailmanlaajuisella tasolla. Näin edistetään perinteisten ja uusien teollisuudenalojen muutosta ja kasvua, tuetaan pk-yrityksiä ja edistetään kilpailukykyistä kestävyyttä kaikkialla EU:ssa. Tämä on yhtä tärkeää palvelujen kuin tavaroiden osalta.

Euroopan sosiaalisen markkinatalouden ansiosta talouskasvu kulkee käsi kädessä paremman sosiaalisen suojelun, korkeamman elintason ja hyvien työolojen kanssa. Euroopan sosiaalisten oikeuksien pilari on jatkossakin ohjenuoramme, jolla varmistetaan, että kummatkin siirtymät ovat sosiaalisesti oikeudenmukaisia.

Vahvan, innovatiivisen ja integroidun teollisen perustansa ansiosta Euroopalla on hyvät mahdollisuudet ottaa kansainvälinen johtoasema.

2.1 Maailmanlaajuisesti kilpailukykyinen ja maailman johtava teollisuus